OB-kortlys vandag verkleinAdv. Thuli Madonsela, die huidige openbare beskermer Foto: Universiteit Stellenbosch (US) Themba Gubula, woordvoerder van die komitee, het gesê tydens vandag se vergadering sal die 14 kandidate se onderhoude onder die loep geneem en op vyf kandidate besluit word. Die 14 kandidate se onderhoude is verlede week tydens ŉ marathonsessie in die parlement gehou. Dr. Makhosi Khoza, voorsitter van die komitee, het gesê daar sal ŉ vergadering vir volgende week geskeduleer word waartydens besluit sal word wie Thuli Madonsela gaan opvolg. Volgens Khoza wil die komitee die proses deeglik hanteer en sal hulle op 31 Augustus ŉ kandidaat aan die Nasionale Vergadering voorhou om moontlik as nuwe OB aangewys te word. ŉ 60%-meerderheid van die Nasionale Vergadering moet ten gunste van die kandidaat wees waarna pres. Jacob Zuma ŉ aanstelling sal maak. Regter Siraj Desai en Willie Hofmeyr, hoof van regsdienste in die Nasionale Vervolgingsgesag (NVG), is van die bekende kandidate vir die pos. Kevin Malunga, huidige adjunk- openbare beskermer en Mamiki Goodman (née Shai), ŉ voormalige adjunk- openbare beskermer, is ook onder die 14 kandidate met wie onderhoude gevoer is. Lees alle vorige berigte oor die openbare beskermer op Maroela Media.